ທ່ານ​ພີດ ບູ​ຕີ​ເຈ​ຈ ໄດ້​ຖອນ​ຕົວ ອອກ​ຈາກການ​ແຂ່ງ​ຂັນ ເປັນ​ປະ​ທາ​ນາ​ທິ​ບໍ​ດີ ຂອງ​ພັກ​ເດ​ໂມ​ແຄ​ຣັດ
ທ່ານ​ບູ​ຕີ​ເຈ​ຈ ໄດ້​ສຳ​ເລັດ​ການ​ເລືອກ​ຕັ້ງ​ດ້ວຍ​ຄວາມ​ຜິດ​ຫວັງ ໂດຍ​ຢູ່​ຕຳ​ແໜ່ງ​ທີ​ສີ ໃນ​ການ​ເລືອກ​ຕັ້ງ​ຂັ້ນ​ຕົ້ນ​ຂອງ​ລັດ​ຄາ​ໂຣ​ໄລ​ນາ​ໃຕ້ ໃນ​ວັນ​ເສົາ​ຜ່ານ​ມານີ້ ໂດຍບໍ່​ໄດ້​ຮັບຄະ​ແນນ​ສ​ຽງ​ຈາກ​ຜູ້​ແທນ​ຂອງ​ລັດ​ເລີຍ.
ທ່ານ ພີດ ບູຕີເຈຈ ໄດ້ຖອນຕົວອອກຈາກການແຂ່ງຂັນ ເພື່ອການຖືກສະເໜີຊື່ຕາງໜ້າພັກເດໂມແຄຣັດ ເຂົ້າໃນການເລືອກຕັ້ງປະທານາທິບໍດີຂອງສະຫະລັດ ໃນການກ່າວຖະແຫລງຕໍ່ບັນດາຜູ້ສະໜັບສະໜູນເມື່ອວັນອາທິດວານນີ້ ອະດີດເຈົ້າເມືອງໆເຊົ້າເບັນ ລັດອິນເດຍນາ ໄດ້ກ່າວວ່າ ທ່ານໄດ້ທຳສິ່ງທີ່ທ່ານເອີ້ນວ່າ “ການຕັດສິນໃຈທີ່ຍາກ” ເພື່ອອກຈາກການແຂ່ງຂັນນັ້ນ ທ່ານບໍ່ໄດ້ໃຫ້ການຮັບຮອງເອົາຜູ້ສະໝັກທີ່ຍັງເຫຼືອຄົນໃດເທື່ອ ແຕ່ໄດ້ໃຫ້ຄຳໝັ້ນສັນຍາທີ່ຈະເຮັດ “ທຸກສິ່ງທຸກຢ່າງໃນອຳນາດຂອງທ່ານ” ເພື່ອຈະເຫັນພັກເດໂມແຄຣັດ ເຂົ້າຮັບຕຳແໜ່ງໃນທຳນຽບຂາວ ໃນເດືອນມັງກອນ ທ່ານບູຕີເຈຈ ໄດ້ເປັນຜູ້ສະໝັກແຂ່ງຂັນເປັນປະທານາທິບໍດີ ຜູ້ສຳຄັນຂອງພັກ ຄົນທຳອິດທີ່ເປັນກະເທີຍຢ່າງເປີດເຜີຍ ທ່ານໄດ້ກ່າວວ່າ ທ່ານຫວັງວ່າ ທ່ານໄດ້ເຮັດໃຫ້ພວກເດັກນ້ອຍທັງຫຼາຍຜູ້ທີ່ “ຖືກໝາຍຫົວເປັນຄົນຕ່າງໝູ່” ໂດຍສະແດງໃຫ້ພວກເຂົາເຈົາເຫັນວ່າ ພວກເຂົາສາມາດກາຍເປັນຜູ້ນຳລົງສະໝັກເປັນປະທານາທິບໍດີ ໄດ້ “ໂດຍມີສາມີຂອງລາວຢູ່ຄຽງຂ້າງລາວ ” ທ່ານບູຕີເຈຈ ໄດ້ສຳເລັດການເລືອກຕັ້ງດ້ວຍຄວາມຜິດຫວັງ ໂດຍຢູ່ຕຳແໜ່ງທີສີ ໃນການເລືອກຕັ້ງຂັ້ນຕົ້ນຂອງລັດຄາໂຣໄລນາໃຕ້ ໃນວັນເສົາຜ່ານມານີ້ ໂດຍບໍ່ໄດ້ຮັບຄະແນນສຽງຈາກຜູ້ແທນຂອງລັດເລີຍ ການໂຄສະນາຫາສຽງຂອງທ່ານ ໄດ້ເລີ້ມຕົ້ນຂຶ້ນດ້ວຍທ່າແຮງໃນການເລືອກຕັ້ງຂອງພັກຢູ່ລັດໄອໂອວາ ໂດຍໄດ້ຊະນະຢ່າງວຸດວິດ ແລະໄດ້ເຂົ້າມາເປັນອັນດັບທີສອງ ດ້ວຍຄະແນນສຽງໃກ້ຄຽງກັນ ໃນການເລືອກຕັ້ງຂັ້ນຕົ້ນ ໃນລັດນິວແຮມເຊີ ແຕ່ໃນເວລາຕໍ່ມາ ທ່ານໄດ້ບຸກບືນເພື່ອດຶງດູດເອົາພວກສະໜັບສະໜູນ ໃນກຸ່ມພວກຫົວນິຍົມແນວທາງປານກາງ ຈາກອະດີດຮອງປະທານາທິບໍດີ ທ່ານໂຈ ໄບເດັນ ຜູ້ທີ່ໄດ້ຮັບໄຊຊະນະ ໃນລັດຄາໂຣໄລນາໃຕ້ ແລະ ຜູ້ທີ່ໄດ້ຮັບການສະໜັບສະໜູນຢ່າງຫຼວງຫຼາຍ ພາຍໃນກຸ່ມພວກຜູ້ມີສິດປ່ອນບັດ ຊາວອາເມຣິກັນເຊື້ອສາຍອາຟຣິກາ ທ່ານໄບເດັນ ໄດ້ເອີ້ນການລົງສະໝັກຂອງທ່ານບູຕີເຈຈ ວ່າ “ການໂຄສະນາຫາສຽງແບບແນວຄິດໃໝ່ໃນປະຫວັດສາດ” ໃນຂະນະດຽວກັນ ອະດີດເຈົ້າຄອງນະຄອນນິວຢອກ ທ່ານໄມຄ໌ ບລູມເບີກ ໄດ້ກ່າວວ່າ ຄະນະໂຄສະນາຫາສຽງຂອງທ່ານບູຕີເຈຈ ໄດ້ເຮັດໃຫ້ພັກເດໂມແຄຣັດ “ແຂງແກ່ນຂຶ້ນແລະປະເທດຊາດຂອງງພວກເຮົາດີຂຶ້ນ ” ທັງສະມາຊິກສະພາສູງຈາກລັດ ແມສສະຈູເສັຕສ໌ ທ່ານນາງອາລີຊາເບັດ ວອຣເຣນ ແລະສະມາຊິກສະພາສູງຈາກລັດມີນເນໂຊຕາ ທ່ານນາງເອມີ ໂຄລບູຊາຣ ກໍໄດ້ກ່າວວ່າ ພວກເພິ່ນຮູ້ດີວ່າ ທ່ານບູຕີເຈຈ ຈະຮັບໃຊ້ປະເທດຊາດ ເປັນເວລາຫຼາຍໆປີ ສ່ວນທ່ານແຊນເດີສ໌ ຍັງໄດ້ກ່າວຍົກຍ້ອງທ່ານ ບູຕີເຈຈ ທີ່ເຮັດໃຫ້ເປັນປະຫວັດສາດ ແລະໄດ້ແຂ່ງຂັນໂຄສະນາຫາສຽງຢ່າງເຂັ້ມແຂງ